b'\n_START_ARTICLE_\nIzgubljeni\n_START_SECTION_\nPregled sezona\n_START_PARAGRAPH_\nSerija zapo\xc4\x8dinje zrakoplovnom nesre\xc4\x87om koja se doga\xc4\x91a na naizgled pustom otoku usred ju\xc5\xbenog Pacifika. U po\xc4\x8detku radnja epizoda prati pre\xc5\xbeivjele putnike leta Oceanic 815 koji se zajedni\xc4\x8dkim snagama bore za \xc4\x8disto pre\xc5\xbeivljavanje. Njihove \xc5\xbeivote ugro\xc5\xbeavaju misteriozni doga\xc4\x91aji poput pojave polarnih medvjeda, \xc4\x8dudnog zvuka koji odjekuje d\xc5\xbeunglom (za kojeg jedan od likova pomisli da je dinosaur), kao i zlokobni naseljenici koje pre\xc5\xbeivjeli zovu "Drugi". Uskoro upoznaju Francuskinju Danielle Rousseau koja se nasukala na otok 16 godina prije avionske nesre\xc4\x87e, a pronalaze i tajanstveno podzemno okno. I dok \xc4\x87e jedna skupina pre\xc5\xbeivjelih poku\xc5\xa1ati otvoriti okno i prodrijeti unutra, druga skupina gradi splav uz kojeg \xc4\x87e poku\xc5\xa1ati napustiti otok i do\xc4\x87i do civilizacije. U svakom epizodi prve sezone osim radnje na otoku paralelno pratimo i radnju koja se odvija prije dolaska na otok pomo\xc4\x87u koje se gledatelj upoznaje sa svakim pojedinim likom i razlogom zbog \xc4\x8dega se isti uop\xc4\x87e na\xc5\xa1ao na kobnom letu._NEWLINE_ _NEWLINE_Druga sezona ve\xc4\x87inu vremena prila\xc5\xbee sukobu pre\xc5\xbeivjelih s "Drugima", kao i sukobu vjere i znanosti. Tako\xc4\x91er, neke misterije iz prve sezone \xc4\x87e biti rije\xc5\xa1ene, iako \xc4\x87e se pojaviti mnogo drugih. U seriji se pojavljuju i novi likovi koji zapravo predstavljaju pre\xc5\xbeivjele iz repa aviona (prije nego je avion pao na otok, u zraku se prepolovio pa je trup aviona zavr\xc5\xa1io na jednoj strani otoka, dok je rep aviona pao u more s druge strane), a upoznat \xc4\x87emo jo\xc5\xa1 "Drugih". Ve\xc4\x87ina druge sezone odvija se u oknu kojeg su pre\xc5\xbeivjeli uspjeli otvoriti, a za kojeg \xc4\x87e se pokazati da je zapravo istra\xc5\xbeiva\xc4\x8dki centar kojeg je izgradila Dharma Inicijativa - znanstvena organizacija koja je vr\xc5\xa1ila eksperimente na otoku prije nekoliko desetlje\xc4\x87a. I dok se misterija oko "Drugih" polako otkriva, jedan pre\xc5\xbeivjeli izdati \xc4\x87e sve ostale, a do kraja sezone saznati \xc4\x87emo i razlog pada aviona._NEWLINE_U tre\xc4\x87oj sezoni pre\xc5\xbeivjeli saznaju mnogo informacija o "Drugima" i njihovoj duga\xc4\x8dkoj povijesti na misterioznom otoku. Jedan od "Drugih" i prija\xc5\xa1nji stanovnik okna pridru\xc5\xbeit \xc4\x87e se pre\xc5\xbeivjelima, dok \xc4\x87e jedan pre\xc5\xbeivjeli prebje\xc4\x87i kod "Drugih". Rat izme\xc4\x91u "Drugih" i pre\xc5\xbeivjelih do\xc5\xbeivjet \xc4\x87e svoj vrhunac, a do kraja sezone pre\xc5\xbeivjeli \xc4\x87e stupiti u kontakt s teretnim brodom Kahana na kojem se nalazi spasila\xc4\x8dka ekipa koja tra\xc5\xbei otok i pre\xc5\xbeivjele. Tako\xc4\x91er, u posljednjoj epizodi tre\xc4\x87e sezone otkrivamo da su neki likovi uspjeli oti\xc4\x87i s otoka, a i po prvi puta se upoznajemo s mitolo\xc5\xa1kim likom - Jacobom._NEWLINE_ _NEWLINE_\xc4\x8cetvrta sezona (ujedno i najkra\xc4\x87a po broju epizoda zbog toga \xc5\xa1to je snimana tijekom \xc5\xa1trajka scenarista 2007. godine) svoju radnju usredoto\xc4\x8duje na borbu pre\xc5\xbeivjelih s ljudima s teretnog broda Kahana za koje u po\xc4\x8detku smatraju da su ih do\xc5\xa1li spasiti, ali za koje se ispostavlja da imaju vrlo opasne namjere. Osim radnje na otoku, pratimo i tzv. flash-forwarde - radnju koja se doga\xc4\x91a 2007. godine, a iz koje saznajemo da je \xc5\xa1est likova uspjelo na neki na\xc4\x8din oti\xc4\x87i s otoka i u kojoj pratimo njihove \xc5\xbeivote nakon odlaska._NEWLINE_Peta sezona serije prati dvije odvojene radnje. Prva radnja prati pre\xc5\xbeivjele koji se nisu uspjeli spasiti i oti\xc4\x87i s otoka pa time zapo\xc4\x8dinje njihova epska avantura skakanja kroz vrijeme prije nego \xc5\xa1to se kona\xc4\x8dno na\xc4\x91u u 1974. godini, u vrijeme kad je na otoku boravila organizacija Dharma Inicijativa. Druga radnja nastavlja pratiti originalnu vremensku crtu koja prati \xc5\xa1est likova koji su uspjeli pobje\xc4\x87i s otoka, a koji se zapravo moraju vratiti na otok kako bi spasili ostale. Druga radnja odvija se 2007. godine, a pre\xc5\xbeivjeli se ukrcavaju na let Ajira Airways 316 pomo\xc4\x87u kojeg se na kraju i vrate na otok. Pre\xc5\xbeivjeli iz prve radnje ve\xc4\x87 tri godine djeluju kao pripadnici organizacije Dharma Inicijativa i nalaze se u 1977. godini, a nakon \xc5\xa1to im se pridru\xc5\xbee putnici iz leta Ajira Airways, svi zajedno poku\xc5\xa1at \xc4\x87e promijeniti doga\xc4\x91aje u pro\xc5\xa1losti kako bi na taj na\xc4\x8din promijenili svoju budu\xc4\x87nost (odnosno uzrokovali da avion Oceanic 815 ne padne na otok)._NEWLINE_U \xc5\xa1estoj sezoni kao glavnu radnju pratimo ponovno udru\xc5\xbeivanje pre\xc5\xbeivjelih u sada\xc5\xa1njosti. Nakon \xc5\xa1to je Jacob, \xc4\x8dovjek koji je \xc4\x8duvao otok, umro, pre\xc5\xbeivjeli \xc4\x87e biti ostavljeni na milost i nemilost "\xc4\x8covjeka u crnom", prije poznatog kao Dimno \xc4\x8dudovi\xc5\xa1te. U ovoj sezoni tako\xc4\x91er pratimo i tzv. flash-sideways pri\xc4\x8du koja prati glavne likove u svijetu u kojem se avion Oceanic 815 zapravo nikada nije sru\xc5\xa1io na otok. Pred kraj serije snimljena je epizoda koja govori o dalekoj i drevnoj pro\xc5\xa1losti otoka u kojoj saznajemo za sukob izme\xc4\x91u Jacoba i "\xc4\x8covjeka u crnom". Jedan od pre\xc5\xbeivjelih morati \xc4\x87e preuzeti Jacobovu ulogu za\xc5\xa1titnika otoka kako bi uni\xc5\xa1tio "\xc4\x8covjeka u crnom" i doveo sve u ravnote\xc5\xbeu. Pritom \xc4\x87e mu pomo\xc4\x87i i drugi pre\xc5\xbeivjeli, a bit \xc4\x87e i sukoba na misti\xc4\x8dnim, nikad prije otkrivenim, mjestima na otoku.\n_START_SECTION_\nMitologija i interpretacije\n_START_PARAGRAPH_\nEpizode serije Izgubljeni uklju\xc4\x8duju brojne misteriozne elemente koji su definirani kao znanstvena fantastika ili nadnaravni fenomeni. Autori svrstavaju takve elemente u mitologiju serije koja je stvorila veliku bazu obo\xc5\xbeavatelja diljem svijeta. Me\xc4\x91u najpoznatijim mitolo\xc5\xa1kim elementima su Dimno \xc4\x8dudovi\xc5\xa1te koje odjekuje otokom; misteriozna skupina naseljenika koje pre\xc5\xbeivjeli zovu "Drugi"; organizacija pod imenom DHARMA Initiative koja je izgradila nekoliko istra\xc5\xbeiva\xc4\x8dkih centara na razli\xc4\x8ditim mjestima na otoku; \xc5\xa1est to\xc4\x8dno odre\xc4\x91enih brojeva koji se \xc4\x8desto ponavljaju u \xc5\xbeivotima likova u pro\xc5\xa1losti, sada\xc5\xa1njosti i budu\xc4\x87nosti; osobne veze i vremenska uskla\xc4\x91enost izme\xc4\x91u likova kojih su sami likovi \xc4\x8desto nesvjesni._NEWLINE_U srcu serije nalazi se vrlo kompleksna i tajanstvena pri\xc4\x8da koja je izazvala brojna pitanja i rasprave me\xc4\x91u gledateljima \xc5\xa1irom svijeta. Ohrabreni radnjama samih scenarista i \xc4\x8dlanova gluma\xc4\x8dke ekipe, koje su uklju\xc4\x8divale pravu interakciju s obo\xc5\xbeavateljima preko Interneta, gledatelji i televizijski kriti\xc4\x8dari obilno su teoretizirali i poku\xc5\xa1avali otkriti sve misterije. U najve\xc4\x87em broju slu\xc4\x8dajeva, teorije su se vrtile oko prirode samog otoka, izvornom nastanku Dimnog \xc4\x8dudovi\xc5\xa1ta i podrijetlu "Drugih", zna\xc4\x8denju brojeva i razlogu pada aviona. Nekoliko u\xc4\x8destalih teorija obo\xc5\xbeavatelja bilo je negirano od strane autora J.J. Abramsa, pogotovo one da su pre\xc5\xbeivjeli putnici leta Oceanic 815 zapravo mrtvi i da se nalaze u \xc4\x8distili\xc5\xa1tu. Lindelof je negirao teorije da su izvanzemaljci povezani s otokom, kao i one da se cjelokupna radnja doga\xc4\x91a u umu jednog od likova. Carlton Cuse negirao je teoriju da je cijeli otok zapravo pozornica "reality showa" u kojem sudjeluju pre\xc5\xbeivjeli.\n_START_SECTION_\nU\xc4\x8destali elementi\n_START_PARAGRAPH_\nU seriji postoji nekoliko u\xc4\x8destalih elemenata i motiva koji zapravo nemaju velike veze s glavnom pri\xc4\x8dom, ali se prote\xc5\xbeu kroz cijelu seriju u literarnom i filozofskom podtekstu. Ti elementi naj\xc4\x8de\xc5\xa1\xc4\x87e uklju\xc4\x8duju pojavu bijelog i crnog koja odra\xc5\xbeava dualizam samih likova i situacija u kojima se isti nalaze; pobunu gotovo svih likova u odre\xc4\x91enim trenucima, pogotovo lika Kate; disfunkcionalnosti obitelji (pogotovo onih koji se vrte oko o\xc4\x8deva mnogih likova); apokalipti\xc4\x8dnih referenci, uklju\xc4\x8duju\xc4\x87i Desmondovo pritiskanje gumba kojim spa\xc5\xa1ava svijet; slu\xc4\x8dajnosti protiv sudbine koja se posebno odnosi na likove Lockea i G. Ekoa; sukobe izme\xc4\x91u znanosti i vjere koji se posebno odra\xc5\xbeavaju izme\xc4\x91u dva glavna lika (Lockea i Jacka); kao i reference na mnoga knji\xc5\xbeevna djela. Tako\xc4\x91er postoji i mnogo aluzija u samim imenima likova koje upu\xc4\x87uju na svjetski poznate povijesne mislioce i pisce, kao npr. John Locke (prema istoimenom filozofu) kao i njegov alias Jeremy Bentham (prema filozofu), Danielle Rousseau (prema filozofu Jean-Jacquesu Rousseau), Desmond David Hume (prema filozofu Davidu Humeu), Juliet Burke (prema filozofu Edmundu Burkeu), Mikhail Bakunin (prema anarhisti\xc4\x8dkom filozofu), Daniel Faraday (prema fizi\xc4\x8daru Michaelu Faradayu), Eloise Hawking (prema fizi\xc4\x8daru Stephenu Hawkingu), George Minkowski (prema matemati\xc4\x8daru Hermannu Minkowskiju), Richard Alpert (ro\xc4\x91eno ime duhovnog u\xc4\x8ditelja Rama Dassa) i Charlotte Staples Lewis (prema autoru C.S. Lewis).\n_START_SECTION_\nGluma\xc4\x8dka postava i likovi\n_START_PARAGRAPH_\nOd 324-ero ljudi koji su se nalazili na letu Oceanic 815, u prvom mahu pre\xc5\xbeivjelo je njih 70 (uz jednog psa) koji su se ra\xc5\xa1trkali \xc5\xa1irom otoka nakon nesre\xc4\x87e. Prvu sezonu serije sa\xc4\x8dinjava 14 stalnih uloga, a upravo ta velika brojka likova dopu\xc5\xa1tala je scenaristima ve\xc4\x87u fleksibilnost smi\xc5\xa1ljanja same radnje. _NEWLINE_14 glavnih uloga u prvoj sezoni su sa\xc4\x8dinjavali: Matthew Fox kao izmu\xc4\x8deni kirurg Jack Shephard i Evangeline Lilly kao bjegunac, ujedno i Jackov ljubavni interes Kate Austen; Jorge Garcia kao Hugo "Hurley" Reyes, nesretni dobitnik na lutriji; Josh Holloway kao prevarant James "Sawyer" Ford; Ian Somerhalder kao Boone Carlyle, glavni operativac u poslu organizacije vjen\xc4\x8danja njegove majke i Maggie Grace koja je glumila njegovu polusestru Shannon Rutherford, biv\xc5\xa1u u\xc4\x8diteljicu plesa; Harold Perrineau glumio je gra\xc4\x91evinskog radnika Michaela Dawsona, a glumac Malcolm David Kelley njegovog malog sina Walta Lloyda; Terry O\'Quinn glumio je misterioznog Johna Lockea. Budu\xc4\x87i je serija Izgubljeni od po\xc4\x8detka zami\xc5\xa1ljena kao multi-kulturalna me\xc4\x91u gluma\xc4\x8dkom ekipom nalazili su se jo\xc5\xa1 i Naveen Andrews koji je glumio biv\xc5\xa1eg \xc4\x8dlana Ira\xc4\x8dke Republikanske garde Sayida Jarraha; australka Emilie de Ravin glumila je trudnicu Claire Littleton; Yunjin Kim kao Sun-Hwa Kwon, k\xc4\x87er mo\xc4\x87nog korejskog biznismena, i Daniel Dae Kim kao Jin-Soo Kwon glumili su korejski bra\xc4\x8dni par; Dominic Monaghan glumio je englesku biv\xc5\xa1u rock zvijezdu, ujedno i ovisnika o drogama Charlieja Pacea. _NEWLINE_Tijekom prve dvije sezone neki likovi bili su "otpisani" kako bi napravili mjesta za nove s novim pri\xc4\x8dama. Tako je Boone Carlyle oti\xc5\xa1ao pred kraj prve sezone, dok je mali Kelley tijekom druge sezone bio samo glumac gost (\xc5\xa1to je donekle bilo uvjetovano \xc4\x8dinjenicom da su malog Walta na kraju prve sezone oteli "Drugi"). Odlazak Shannon nakon nekoliko epizoda druge sezone napravio je mjesta za novoprido\xc5\xa1lice - Mr. Ekoa (nigerijskog katoli\xc4\x8dkog sve\xc4\x87enika i biv\xc5\xa1eg kriminalca) kojeg je glumio Adewale Akinnuoye-Agbaje, Anu Luciju Cortez (za\xc5\xa1titarku na aerodromu i biv\xc5\xa1u policajku) koju je glumila Michelle Rodriguez i Libby (klini\xc4\x8dku psihijatricu) koju je glumila Cynthia Watros. Ana Lucia i Libby oti\xc5\xa1le su pred kraj druge sezone, a Michael (koji je odgovoran za njihov odlazak) i sam je oti\xc5\xa1ao s otoka zajedno sa svojim sinom Waltom u finalu druge sezone. _NEWLINE_U tre\xc4\x87oj sezoni dvojica su glumaca iz sporednih pre\xc5\xa1la u glavne uloge: Henry Ian Cusick kao biv\xc5\xa1i \xc5\xa1kotski vojnik Desmond Hume i Michael Emerson, kao vo\xc4\x91a "Drugih", Benjamin Linus. Tako\xc4\x91er, troje novih glumaca pridru\xc5\xbeilo se glavnoj gluma\xc4\x8dkoj postavi: Elizabeth Mitchell, doktorica za plodnost i pripadnik "Drugih" Juliet Burke te Kiele Sanchez i Rodrigo Santoro kao jedni od sporednih pre\xc5\xbeivjelih, ujedno i par Nikki Fernandez i Paulo. Tijekom sezone nekoliko likova je umrlo. \xc4\x8cetvrta sezona ozna\xc4\x8dila je povratak glumca Harolda Perrineaua koji se ponovno vratio u ulozi Michaela, sada samoubila\xc4\x8dkog \xc4\x8dovjeka na o\xc4\x8dajni\xc4\x8dkom putu iskupljenja za prija\xc5\xa1nje grijehe. Uz njega, gluma\xc4\x8dkoj postavi pridru\xc5\xbeili su se i Jeremy Davies kao Daniel Faraday, nervozni fizi\xc4\x8dar kojeg otok jako zanima iz znanstvene perpektive, Ken Leung kao Miles Straume, sarkasti\xc4\x8dni \xc5\xa1apta\xc4\x8d duhovima i Rebecca Mader kao Charlotte Staples Lewis, tvrdoglava i odlu\xc4\x8dna antropologinja i uspje\xc5\xa1ni akademik. Do kraja sezone "otpisano" je dvoje likova: Michael Dawson koji je zavr\xc5\xa1io svoj pokajni\xc4\x8dki put i Claire koja misteriozno nestaje zajedno sa svojim biolo\xc5\xa1kim ocem pred kraj sezone i ne pojavljuje se sve do posljednje sezone._NEWLINE_Peta sezona nije ozna\xc4\x8dila dolazak nikakvih novih glavnih likova, iako je nekoliko va\xc5\xbenih oti\xc5\xa1lo iz serije: Charlotte u petoj epizodi, a Daniel i Juliet u finalu pete sezone. U \xc5\xa1estoj, posljednjoj sezoni nekoliko glumaca promaknuto je u glavnu postavu: Nestor Carbonell kao misteriozni Richard Alpert koji nikad ne stari, Jef Fahey kao pilot Frank Lapidus i Zuleikha Robinson kao pre\xc5\xbeivjela s leta Ajira Airways 316 Ilana Verdansky. Uz njih, biv\xc5\xa1i \xc4\x8dlanovi gluma\xc4\x8dke postave (Ian Somerhalder, Dominic Monaghan, Rebecca Mader, Jeremy Davies, Elizabeth Mitchell, Maggie Grace, Michelle Rodriguez, Harold Perrineau i Cynthia Watros) vratili su se u nekim epizodama posljednji put._NEWLINE_Brojni sporedni likovi povremeno se pojavljuju tijekom kompletnog trajanja serije. U prvom redu tu su Danielle Rousseau (Mira Furlan), biv\xc5\xa1a \xc4\x8dlanica znanstvene ekspedicije koja je u neprestanoj potrazi za svojom k\xc4\x87erkom s kojom se napokon susre\xc4\x87e u finalu tre\xc4\x87e sezone, a za koju se ispostavlja da je Alex Rousseau (Tania Raymonde); Cindy (Kimberley Joseph), stjuardesa na letu Oceanic 815 koja s vremenom postane pripadnik "Drugih"; bra\xc4\x8dni par Rose Henderson (L. Scott Caldwell) i Bernard Nadler (Sam Anderson), koji su u po\xc4\x8detku odvojeni na razli\xc4\x8ditim stranama otoka (ona se nalazi s glavnim pre\xc5\xbeivjelima, a Bernard je bio u repu aviona u trenutku nesre\xc4\x87e), ali se u drugoj sezoni napokon susre\xc4\x87u; korporativni magnat Charles Widmore (Alan Dale) koji ima pro\xc5\xa1lost s Benom, a u \xc4\x8diju k\xc4\x87erku Penelope "Penny" Widmore (Sonya Walger) je zaljubljen Desmond Hume. Od likova "Drugih" posebno se isti\xc4\x8du Tom (M.C. Gainey) i Ethan Rom (William Mapother) koje smo nekoliko puta vidjeli u "flashbackovima", "flashforwardima" i sada\xc5\xa1njoj radnji. Jackov otac Christian Shephard (John Terry) \xc4\x8desto se pojavljivao u "flashbackovima" nekoliko glavnih likova. U tre\xc4\x87oj sezoni Naomi Dorrit (Marsha Thomason), za koju se ispostavlja da je vo\xc4\x91a grupe ljudi s teretnog broda Kahana koje je zapravo unajmio Charles Widmore kako bi prona\xc5\xa1li Benjamina Linusa, padobranom se spu\xc5\xa1ta na otok. Jedan od likova iz grupe je i nemilosrdni pla\xc4\x87enik Martin Keamy (Kevin Durand). Tu su i misteriozni "\xc4\x8covjek u crnom" (Titus Welliver) te njegov rival Jacob (Mark Pellegrino).\n_START_SECTION_\nStvaranje serije\n_START_PARAGRAPH_\nSerija Izgubljeni zapo\xc4\x8dela se stvarati jo\xc5\xa1 u sije\xc4\x8dnju 2004. godine, kada je Lloyd Braun tada\xc5\xa1nji direktor ABC-a naru\xc4\x8dio scenarij od Spelling Television temeljen na njegovoj ideji o spajanju knjige Gospodar muha, filma Brodolom \xc5\xbeivota, televizijske serije Gilliganov otok i popularnog "reality showa" "Survivor" u jednu seriju. ABC je davne 1969. godine producirao seriju "The New People" koja je bila kratkog vijeka, a \xc4\x8dija se radnja tako\xc4\x91er vrtila oko pre\xc5\xbeivjelih putnika nakon avionske nesre\xc4\x87e. Nezadovoljan prvim verzijama scenarija, Braun je uskoro kontaktirao J. J. Abramsa koji se nalazio pod ugovorom s Touchstone Televison (sada ABC Studios), a tako\xc4\x91er iza sebe ve\xc4\x87 imao autorsko djelo u obliku televizijske serije (Alias) te mu predlo\xc5\xbeio da napi\xc5\xa1e novi scenarij za Pilot epizodu Izgubljenih. Iako u po\xc4\x8detku nije bio zainteresiran, Abrams je ipak pristao pod uvjetom da serija krene u nadnaravnom smjeru, a tako\xc4\x91er je sura\xc4\x91ivao i s Damonom Lindelofom kako bi odmah od po\xc4\x8detka postavili stil same serije i njezine glavne likove. Zajedno su kreirali "Bibliju serije", skupili i detaljno razradili glavne mitolo\xc5\xa1ke ideje i zaplete koji bi se protezali na \xc4\x8detiri do pet sezona. Budu\xc4\x87i je producentska ku\xc4\x87a htjela krenuti sa svojom novom serijom odmah u televizijskoj sezoni 2004.-05., vremena za pret-produkciju bilo je jako malo. Zato su scenaristi tijekom audicija za uloge pisali likove prema glumcima koji su nastupali na audiciji._NEWLINE_Dvosatna pilot epizoda Izgubljenih postala je najskuplja epizoda neke serije svih vremena. Navodno je ko\xc5\xa1tala izme\xc4\x91u 10 i 14 milijuna dolara (prosje\xc4\x8dna cijena pilot epizode za televizijsku sezonu 2004-05 bila je oko 4 milijuna dolara). Premijera serije odr\xc5\xbeana je 22. rujna 2004. i postala jedan od najve\xc4\x87ih kriti\xc4\x8dkih i komercijalnih uspjeha te godine. Upravo je ta serija, uz novo prido\xc5\xa1le Ku\xc4\x87anice i Uvod u anatomiju ozna\xc4\x8dila lagano uzdizanje ABC-a kojemu do tada nije i\xc5\xa1lo \xc5\xa1to se ti\xc4\x8de televizijske gledanosti. Ipak, prije nego je pilot epizoda Izgubljenih uop\xc4\x87e prikazana na televiziji, izvr\xc5\xa1ni direktori ABC-a otpustili su Lloyda Brauna upravo zbog slabe gledanosti serija u produkciji ABC-a proteklih sezona i zbog \xc4\x8dinjenice da je uop\xc4\x87e dopustio snimanje tako skupog projekta. Svjetska premijera pilot epizode odr\xc5\xbeana je 24. srpnja 2004. godine u sklopu Comic-Cona u San Diegu.\n_START_SECTION_\nDodjela uloga\n_START_PARAGRAPH_\nMnoge uloge i likovi u prvoj sezoni bili su zapravo rezultat svi\xc4\x91anja ili ne svi\xc4\x91anja glumaca koji su se pojavili na audicijama. Glavni lik Jacka u originalu je trebao poginuti u prvoj epizodi, a producenti su se nadali da \xc4\x87e ga glumiti Michael Keaton; me\xc4\x91utim, ABC-jevi izvr\xc5\xa1ni direktori su zahtijevali da Jack ostane \xc5\xbeiv. Prije nego \xc5\xa1to je to odlu\xc4\x8deno, Kate je bila glavni lik za koju se vjerovalo da \xc4\x87e postati vo\xc4\x91a skupine pre\xc5\xbeivjelih; u po\xc4\x8detku je zami\xc5\xa1ljena da \xc4\x87e biti vi\xc5\xa1e sli\xc4\x8dna liku Rose. Dominic Monaghan pojavio se na audiciji za ulogu Sawyera koji je u to vrijeme zami\xc5\xa1ljen kao gradski, fino odjeveni prevarant. Producentima se toliko svidjela Monaghanova gluma da su \xc4\x8dak promijenili lik Charlieja (koji je trebao biti sredovje\xc4\x8dna biv\xc5\xa1a rock zvijezda). Jorge Garcia tako\xc4\x91er se pojavio na audiciji za Sawyera, a uloga Hurleyja koju je na kraju dobio bila je i napisana upravo za glumca. Kada je Josh Holloway do\xc5\xa1ao na audiciju za Sawyera, producentima se izrazito svidjela njegova \xc5\xbeiv\xc4\x8danost koju je prikazao (navodno je \xc4\x8dak i udario stolicu za vrijeme audicije, jer se nije mogao sjetiti teksta) te ju\xc5\xbenja\xc4\x8dki naglasak, tako da su na kraju promijenili i lik Sawyera kako bi odgovarao Joshovoj glumi. Yunjin Kim u po\xc4\x8detku je bila na audiciji za ulogu Kate, ali budu\xc4\x87i da su producenti napisali lik Sun njoj su ga i dodijelili. Lik Sayida, kojeg je odglumio Naveen Andrews, nije se uop\xc4\x87e nalazio u pilot epizodi. Likovi Lockea i Michaela napisani su prema glumcima koji su ih glumili. U drugoj sezoni producenti su kontaktirali glumca Michaela Emersona da glumi lik Benjamina Linusa ("Henry Gale") u tri epizode. Zbog izvrsne glume kojom je odu\xc5\xa1evio uloga mu je najprije produ\xc5\xbeena na 8 epizoda, a kasnije i na ostatak serije.\n_START_SECTION_\nSnimanje\n_START_PARAGRAPH_\nSerija Izgubljeni u potpunosti je snimana na havajskom oto\xc4\x8dju Oahu zbog ogromne koli\xc4\x8dine filmskih lokacija koje se nalaze u blizini. Originalne snimke iz pilot epizode snimane su na Mokule\'ia obali, na sjeverozapadu otoka. Kasnije scene na pla\xc5\xbei snimane su na izdvojenim mjestima na slavnoj sjevernoj obali otoka. Scene u \xc5\xa1piljama u prvoj sezoni snimane su u studiju na Havajima, kao i scene u istra\xc5\xbeiva\xc4\x8dkim centrima Swan i Hydra u drugoj, odnosno tre\xc4\x87oj sezoni. _NEWLINE_Mnoge urbane zone Honolulua poslu\xc5\xbeile su kao lokacije za snimanje scena koje se doga\xc4\x91aju izvan otoka, uklju\xc4\x8duju\xc4\x87i Kaliforniju, New York, Iowu, Miami, Ju\xc5\xbenu Koreju, Nigeriju, Britaniju, Pariz, Tajland, Berlin, Maldive i Australiju. Nekoliko scena iz finala tre\xc4\x87e sezone snimljeno je u Los Angelesu, gdje su producenti posudili bolni\xc4\x8dki set druge serije (Uvod u anatomiju). Dvije scene iz \xc4\x8detvrte sezone snimljene su u Londonu, budu\xc4\x87i je glumac Alan Dale (lik Charles Widmore) u to vrijeme snimao mjuzikl Spamalot i nije mogao putovati na Havaje.\n_START_SECTION_\nGlazba\n_START_PARAGRAPH_\nOriginalnu glazbu za seriju Izgubljeni skladao je Michael Giacchino. Karakteristi\xc4\x8dna je po tome \xc5\xa1to je za svaki va\xc5\xbeniji lik serije skladana druga\xc4\x8dija glazba. Giacchino je za stvaranje glazbe koristio neuobi\xc4\x8dajene zvukove, kao npr. zvuk udaranja pokidanih dijelova aviona. Do danas je izdano \xc4\x8dak pet originalnih soundtrackova iz serije, za prvih pet sezona. _NEWLINE_U seriji su se povremeno koristile i originalne pjesme koje su dolazile iz raznih izvora. Primjeri izvora su Hurleyjev CD player kojeg slu\xc5\xa1a tijekom prve sezone dok se istom ne istro\xc5\xa1e baterije ili po\xc4\x8detak druge i tre\xc4\x87e sezone kad s gramofonske plo\xc4\x8de (druga sezona) odnosno CD-a (tre\xc4\x87a sezona) slu\xc5\xa1amo pjesme izvo\xc4\x91a\xc4\x8dice Cass Elliot: "Make Your Own Kind of Music" (druga sezona) odnosno Petule Clark: "Downtown" (tre\xc4\x87a sezona). U dvije epizode serije Charlie je prikazan kako pjeva na ulici poznatu pjesmu skupine Oasis: "Wonderwall". U finalu tre\xc4\x87e sezone Jack, voze\xc4\x87i se u automobilu, slu\xc5\xa1a pjesmu skupine Nirvana: "Scentless Apprentice", a u finalu \xc4\x8detvrte epizode, u vrlo sli\xc4\x8dnoj sceni, slu\xc5\xa1a pjesmu skupine Pixies: "Gouge Away". Jedine dvije epizode koje su u seriji iskori\xc5\xa1tene bez pravog izvora su bile "Slowly" u izvedbi Ann-Margaret (u epizodi "I Do") i "I Shall Not Walk Alone" u izvedbi skupine The Blind Boys of Alabama (u epizodi "Confidence Man").\n_START_SECTION_\nGledanost\n_START_PARAGRAPH_\nPilot epizoda serije Izgubljeni privukla je 18.6 milijuna gledatelja \xc4\x8dime je postigla najbolji rezultat gledanosti neke serije za ABC jo\xc5\xa1 od 2000. godine kad je prikazana prva epizoda showa Tko \xc5\xbeeli biti milijuna\xc5\xa1?. Kompletnu prvu sezonu u prosjeku gledalo je 16 milijuna gledatelja, a prva epizoda druge sezone uvjerljivo je najgledanija epizoda serije s preko 23 milijuna gledatelja te ve\xc4\x8deri. Prosjek gledanosti druge sezone bio je 15.5 milijuna gledatelja. Premijera tre\xc4\x87e sezone pred male ekrane dovela je 18.8 milijuna gledatelja, a do sedme epizode prosjek je pao na 14.5 (prije prikazivanja sedme epizode tre\xc4\x87e sezone uzeta je tromjese\xc4\x8dna pauza u kojoj se serija nije prikazivala). Tijekom prolje\xc4\x87a 2007. godine gledanost se spustila na 11 milijuna gledatelja, iako se do finala tre\xc4\x87e sezone ipak ne\xc5\xa1to popravila pa je posljednju epizodu gledalo 14 milijuna ljudi. Otvaranje \xc4\x8detvrte sezone pogledalo je 16.1 milijuna gledatelja, iako se i ovdje do osme epizode gledanost naglo spustila na 11.461 milijuna. Premijera \xc5\xa1este sezone ipak je pro\xc5\xa1la najgore od svih, skupiv\xc5\xa1i 12.1 milijun gledatelja.\n_START_SECTION_\nNagrade\n_START_PARAGRAPH_\nSerija Izgubljeni bila je nominirana za mnoge televizijske nagrade, uklju\xc4\x8duju\xc4\x87i 41 nominaciju za presti\xc5\xbenu televizijsku nagradu Emmy (osvojila je njih 10, uklju\xc4\x8duju\xc4\x87i i jednu online nagradu), 21 nominaciju za Teen Choice Award, 39 nominacija za nagradu Saturn (10 pobjeda), 11 nominacija za Golden Reel Awards (5 pobjeda), 8 nominacija za nagrade Satelit (jedna pobjeda), 7 nominacija za Zlatni globus (jedna pobjeda), 4 nominacije za Ceh pisaca Amerike (jedna pobjeda), tri nominacije za Ceh redatelja Amerike, dvije nominacije za Ceha glumaca (jedna pobjeda) i nominaciju za BAFTA-u. Me\xc4\x91u najva\xc5\xbenijim osvojenim nagradama svakako se isti\xc4\x8du ona iz 2005. godine za najbolju dramsku televizijsku seriju (Emmy), te dvije iz 2006. godine za najbolju dramsku televizijsku seriju (Zlatni globus) i najbolji gluma\xc4\x8dki ansambl (Ceh glumaca Amerike). _NEWLINE_Pilot epizoda do danas je najnominiranija epizoda serije s 15 razli\xc4\x8ditih nominacija (6 pobjeda). Through the Looking Glass je druga najnominiranija epizoda s 9 razli\xc4\x8ditih nominacija. Serija Izgubljeni do danas je osvojila 54 razli\xc4\x8dite nagrade.\n_START_SECTION_\nKritike\n_START_PARAGRAPH_\nMnogi ugledni televizijski kriti\xc4\x8dari seriju Izgubljeni stavljali su na svoje top 10 liste 2005. godine (nakon \xc5\xa1to je s emitiranjem zavr\xc5\xa1ila prva sezona). 2007. godine magazin Time stavio je Izgubljene na svoju listu 100 najboljih televizijskih serija svih vremena, a magazin Empire 2008. godine oti\xc5\xa1ao je korak dalje, postaviv\xc5\xa1i je na 5 mjesto najboljih serija svih vremena (iza Simpsona, Buffy: Ubojica vampira, Obitelji Soprano i Zapadnog krila). _NEWLINE_Tre\xc4\x87a sezona bila je najvi\xc5\xa1e kritizirana, pogotovo blok od \xc5\xa1est prvih epizoda prije tromjese\xc4\x8dne stanke, budu\xc4\x87i se nikome nije svi\xc4\x91alo \xc5\xa1to serija postavlja puno vi\xc5\xa1e pitanja nego \xc5\xa1to daje odgovora. Tako\xc4\x91er, prigovaralo se i \xc4\x8dinjenici da mnogi glavni glumci ne dobivaju puno prostora za razradu svojih likova (prvenstveno Locke, kojeg je glumio Terry O\'Quinn, a koji se u drugoj sezoni pojavljivao u najvi\xc5\xa1e epizoda od svih drugih likova, dok je tijekom tre\xc4\x87e glumio u tek 13 epizoda - od njih 22 - samo dvije epizode vi\xc5\xa1e od glumca gosta M. C. Gaineyja, koji je glumio lik Toma). Reakcije na nove likove uvedene po\xc4\x8detkom tre\xc4\x87e sezone, Nikki i Paulo, uop\xc4\x87e nisu bile pozitivne, \xc5\xa1to je potvrdio i sam Lindelof. \xc4\x8cinjenica da je tre\xc4\x87a sezona podijeljena u dva dijela \xc5\xa1to se ti\xc4\x8de prikazivanja (prvi dio sa \xc5\xa1est nastavaka, pa ostatak nakon tromjese\xc4\x8dne stanke) tako\xc4\x91er je bio kritiziran. Me\xc4\x91utim, drugi dio tre\xc4\x87e sezone uglavnom je dobio pozitivne kritike, nakon \xc5\xa1to su scenaristi odlu\xc4\x8dili ubiti likove Nikkija i Paula i odgovoriti na postavljena pitanja iz prvog dijela sezone. Tako\xc4\x91er, pred kraj tre\xc4\x87e sezone objavljeno je da \xc4\x87e serija trajati jo\xc5\xa1 dodatne tri sezone \xc4\x8dime su autori nastojali publici dati do znanja da to\xc4\x8dno znaju u kojem \xc4\x87e smjeru i\xc4\x87i serija i kako \xc4\x87e zavr\xc5\xa1iti. _NEWLINE_Nekoliko ameri\xc4\x8dkih kriti\xc4\x8dara premijeru \xc4\x8detvrte sezone (The Beginning of the End) progla\xc5\xa1avalo je televizijskim doga\xc4\x91ajem godine. Na popularnoj web stranici Metacritic \xc4\x8detvrta sezona ima 87% pozitivnih kritika, \xc5\xa1to ju za tu godinu smje\xc5\xa1ta na drugo mjesto najboljih televizijskih serija godine (odmah iza pete i posljednje sezone serije \xc5\xbdica). 7. svibnja 2007. godine slu\xc5\xbebeno je objavljeno da \xc4\x87e serija trajati do 2010. godine, a kritika je dobro prihvatila i nove likove. Entertainment Weekly o seriji je na pisao: "Avionska nesre\xc4\x87a. Dimno \xc4\x8dudovi\xc5\xa1te. Polarni medvjedi. Luda Francuskinja. Drugi. Okno. Putovanje kroz vrijeme. Navedite jo\xc5\xa1 jednu televizijsku seriju koja na tako spektakularan na\xc4\x8din mo\xc5\xbee\xc2\xa0? pretvoriti u\xc2\xa0!".\n_START_SECTION_\nObo\xc5\xbeavatelji i popularna kultura\n_START_PARAGRAPH_\nZbog svoje iznimne popularnosti i kultnog statusa, serija Izgubljeni stvorila je tisu\xc4\x87e vjernih i uspje\xc5\xa1nih zajednica obo\xc5\xbeavatelja \xc5\xa1irom svijeta. Obo\xc5\xbeavatelji serije, popularno zvani Lostaways ili Losties \xc4\x8desto su se okupljali na festivalu Comic-Con i ostalim konvencijama koje je organizirao ABC, ali su tako\xc4\x91er i stvorili veliki broj internetskih stranica od kojih je zasigurno najpoznatija Lostpedia. Zbog svoje vrlo kompleksne i detaljno razra\xc4\x91ene mitologije, obo\xc5\xbeavatelji su preko raznih internetskih stranica razglabali o misterijama na otoku, ali su se tako\xc4\x91er bavili i uobi\xc4\x8dajenim stvarima kao pisanje vlastitih pri\xc4\x8da s likovima iz serije, snimanja video isje\xc4\x8daka, prikupljanja skriptova pojedinih epizoda i drugim. _NEWLINE_Zahvaljuju\xc4\x87i velikom zanimanju za seriju, a u isto vrijeme poku\xc5\xa1avaju\xc4\x87i odr\xc5\xbeati gledatelje u non-stop i\xc5\xa1\xc4\x8dekivanju, ABC se prihvatio zadatka promoviranja serije kroz razne druge medije. Tu se posebno isti\xc4\x8du web stranice, knjige, slu\xc5\xbebeni forumi sponzorirani od strane kreativnog tima (The Fuselage), mobizode, popularni podcastovi, slu\xc5\xbebeni magazin i alternativna igra The Lost Experience, a koji su svi usko povezani s radnjom serije. _NEWLINE_Reference na seriju ili dijelove radnje mogu se prona\xc4\x87i u popularnoj kulturi. To prije svega uklju\xc4\x8duje druge televizijske serije kao \xc5\xa1to su Veronica Mars, Will i Grace, Chuck, Bez odu\xc5\xa1evljenja molim, Cougar Town, U uredu, ali i u animiranim serijama Family Guy, American Dad!, South Park ili Simpsoni. Serija se tako\xc4\x91er nalazi i kao skriveni dodatak na nekim video igricama, kao \xc5\xa1to su Half-Life 2: Episode Two, Skate, World of Warcraft, Just Cause 2 i Rock Band 2. Stripovi Catwoman i The Thing; dnevni stripovi Monty i Over the Hedge; internet stripovi Piled Higher and Deeper i Penny Arcade kao i humoristi\xc4\x8dni magazin Mad tako\xc4\x91er sadr\xc5\xbeavaju reference na seriju. Nekoliko rock bendova objavili su pjesme \xc4\x8dije teme ili naslovi dolaze iz same serije, kao npr. Moneen: "Don\'t Ever Tell Locke What He Can\'t Do", Senses Fail: "Lost and Found" i "All The Best Cowboys Have Daddy Issues", Gatsbys American Dream "You All Everybody" i "Station 5: The Pearl" te Punchline: "Roller Coaster Smoke". _NEWLINE_Nakon \xc5\xa1to je 2. o\xc5\xbeujka 2005. godine emitirana epizoda "Numbers", stotine ljudi koristili su brojeve koji se tada po prvi puta pojavljuju u seriji (4, 8, 15, 16, 23 i 42) kako bi osvojili na lutriji. U sljede\xc4\x87a tri dana bit \xc4\x87e preko 500 poku\xc5\xa1aja dobitka na lutriji upravo s tim brojevima. Do listopada iste godine tisu\xc4\x87e ljudi odigrat \xc4\x87e iste brojeve ne bi li osvojili novac na raznoraznim lutrijama.\n_START_SECTION_\nSerija na Blu-rayju i DVD-ovima\n_START_PARAGRAPH_\nU Hrvatskoj je kompletna serija izdana na DVD-ovima koji, osim svih epizoda svake sezone, sadr\xc5\xbee i hrpu posebnih dodataka za svaku pojedina\xc4\x8dnu sezonu (osim prve). Za ameri\xc4\x8dko (1. regija) i europsko (2. regija) tr\xc5\xbei\xc5\xa1te na DVD-ovima i Blu-ray formatu izdana je kompletna serija i to u pojedina\xc4\x8dnim pakiranjima, ali i kao kompletna serija. Svaka sezona u pojedina\xc4\x8dnim pakiranjima, osim svih epizoda svake sezone, sadr\xc5\xbei i hrpu posebnih dodataka dok kompletna serija na Blu-ray izdanju osim svih epizoda i ve\xc4\x87 vi\xc4\x91enih posebnih dodataka, sadr\xc5\xbei dodatne, nikad prije vi\xc4\x91ene, video materijale, pravu Senet igru za dva igra\xc4\x8da (uz koju se dobije plo\xc4\x8da za igru, crno i bijelo kamenje i \xc4\x8detiri male polugice koje slu\xc5\xbee kao kockice) kao i pravi Ankh u kojem je skrivena Jacobova poruka koja se prvo mora de\xc5\xa1ifrirati kako bi se saznala pravila igre. Uz sve to, kompletno izdanje \xc5\xa1este sezone kao i izdanje kompletne serije sadr\xc5\xbee 12-minutnu mini-epizodu "New Man in Charge" snimljenu kao epilog na seriju koja nam donosi saznanje tko \xc4\x87e biti novi \xc4\x8duvar Otoka.'